Document ID: 32007R1043

KOMISSION ASETUS (EY) N:o 1043/2007,
annettu 11 päivänä syyskuuta 2007,
yhteisössä toimintakieltoon asetettuja lentoliikenteen harjoittajia koskevasta yhteisön luettelosta annetun asetuksen (EY) N:o 474/2006 muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisössä toimintakieltoon asetettuja lentoliikenteen harjoittajia koskevan yhteisön luettelon laatimisesta ja lennon suorittavan lentoliikenteen harjoittajan ilmoittamisesta lentomatkustajille sekä direktiivin 2004/36/EY 9 artiklan kumoamisesta 14 päivänä joulukuuta 2005 annetun Euroopan parlamentin ja neuvoston asetuksen (EY) N:o 2111/2005 (1) ja erityisesti sen 4 artiklan,
sekä katsoo seuraavaa:
(1)
Komission asetuksessa (EY) N:o 474/2006 (2) vahvistetaan asetuksen (EY) N:o 2111/2005 II luvussa tarkoitettu yhteisön luettelo lentoliikenteen harjoittajista, jotka on asetettu toimintakieltoon yhteisössä.
(2)
Asetuksen (EY) N:o 2111/2005 6 artiklan 1 kohdan mukaisesti kolme jäsenvaltiota toteutti poikkeustoimenpiteitä välittömien toimintakieltojen asettamiseksi alueellaan odottamattomien turvallisuusongelmien vuoksi.
(3)
Asetuksen (EY) N:o 2111/2005 6 artiklan 3 kohdan ja yhteisössä toimintakieltoon asetettuja lentoliikenteen harjoittajia koskevan Euroopan parlamentin ja neuvoston asetuksen (EY) N:o 2111/2005 II luvussa tarkoitetun yhteisön luettelon laatimissäännöistä 22 päivänä maaliskuuta 2006 annetun komission asetuksen (EY) N:o 473/2006 (3) 2 artiklan mukaisesti kaksi jäsenvaltiota pyysi yhteisön luettelon saattamista ajan tasalle.
(4)
On ilmeistä, että näiden kahden lentoliikenteen harjoittajan liikennöinnin jatkuminen saattaa todennäköisesti aiheuttaa vakavan turvallisuusriskin ja että kyseistä riskiä ei ole ratkaistu tyydyttävällä tavalla kyseisten kolmen jäsenvaltion toteuttamin kiireellisin toimenpitein.
(5)
Komissio on ilmoittanut kyseisille lentoliikenteen harjoittajille keskeiset tosiseikat ja näkemykset, joita käytetään perusteena päätökselle niiden asettamisesta toimintakieltoon yhteisössä.
(6)
Koska tämän tilanteen ratkaisemiseksi tarvitaan kiireellisiä toimenpiteitä, komission ei tarvitse asetuksen (EY) N:o 473/2006 4 artiklan 3 kohdan mukaisesti noudattaa mainitun asetuksen 4 artiklan 1 kohdan säännöksiä. Komissio on kuitenkin antanut kyseisille lentoliikenteen harjoittajille mahdollisuuden tutustua jäsenvaltioiden toimittamiin asiakirjoihin, toimittaa kirjallinen lausuntonsa ja esittää kantansa asiassa suullisesti 10 työpäivän kuluessa komissiolle.
(7)
Komissio ja eräät jäsenvaltiot ovat kuulleet näiden lentoliikenteen harjoittajien valvonnasta vastaavia viranomaisia.
(8)
Iranin islamilaiselta tasavallalta lentotoimintalupansa saaneen Mahan Airin vakavista turvallisuuspuutteista on todennettua näyttöä. Puutteet on todettu Saksan ja Yhdistyneen kuningaskunnan suorittamissa SAFA-ohjelmaan kuuluvissa asematasotarkastuksissa (4). Näiden tarkastustulosten toistuminen viittaa järjestelmällisiin turvallisuuspuutteisiin.
(9)
Yhdistynyt kuningaskunta on ilmoittanut komissiolle, että se on yhteiset perusteet huomioon ottaen asettanut 20 päivänä heinäkuuta 2007 Mahan Airin koko lentokaluston välittömään toimintakieltoon asetuksen (EY) N:o 2111/2005 6 artiklan 1 kohdan nojalla.
(10)
Mahan Air liikennöi kahta Airbus A-310 -tyyppistä ilma-alusta, joiden rekisteritunnukset ovat F-OJHH ja F-OJHI ja joita ei ole varustettu EGPWS-turvalaittein kuten Chicagon yleissopimuksen liitteessä 6 olevan 1 osan 6.15.3 kohdassa edellytetään. Ilma-alukset, jotka eivät täytä ICAO:n liitettä 6, eivät saa lentää ulkomaille, jollei kyseinen maa ole sitä erityisesti hyväksynyt. Jäsenvaltiot ovat päättäneet olla antamatta liikennöintilupaa ilma-aluksille, jotka eivät ole 1 päivästä tammikuuta 2007 varustettuja EGPWS-turvalaitteilla. Näistä syistä edellä mainitut ilma-alukset eivät saisi liikennöidä yhteisöön.
(11)
Yhdistyneen kuningaskunnan mukaan vakavaa vaaratilannetta koskevat tiedot viittaavat siihen, ettei lentoliikenteen harjoittaja pysty varmistamaan toimintansa turvallisuutta.
(12)
Jatkuvien turvallisuuspuutteiden perusteella on katsottava, että Mahan Air on osoittanut kyvyttömyyttä korjata Yhdistyneen kuningaskunnan osoittamat turvallisuuspuutteet asianmukaisesti.
(13)
Iranin islamilaisen tasavallan toimivaltaiset viranomaiset eivät toimineet yhteistyössä Yhdistyneen kuningaskunnan siviili-ilmailuviranomaisen kanssa, kun Mahan Airin turvallisuusongelmat nostettiin esiin.
(14)
Mahan Airille annettiin mahdollisuus tulla komission yksiköiden sekä Ranskan, Saksan ja Yhdistyneen kuningaskunnan viranomaisten kuulemaksi 9 päivänä elokuuta. Lentoliikenteen harjoittaja toimitti komissiolle 13 päivänä elokuuta korjaussuunnitelman, jota pidettiin riittämättömänä järjestelmällisten turvallisuuspuutteiden korjaamiseksi.
(15)
Komission yksiköt sekä Ranskan, Saksan ja Yhdistyneen kuningaskunnan toimivaltaiset viranomaiset kuulivat Iranin islamilaisen tasavallan toimivaltaisia viranomaisia ja toistamiseen Mahan Airia 23 päivänä elokuuta. Näiden kuulemisten perusteella ei ole löydetty tyydyttäviä ratkaisuja tunnistettujen turvallisuuspuutteiden korjaamiseksi lyhyellä aikavälillä. Komissio ottaa huomioon lentoliikenteen harjoittajan sitoumuksen toimittaa muutettu korjaussuunnitelma. Suunnitelman toteuttamista ja lentoliikenteen harjoittajan kehitystä olisi tarkasteltava lentoturvallisuuskomitean seuraavassa kokouksessa.
(16)
Yhteisten perusteiden nojalla on katsottava, ettei Mahan Air täytä asianmukaisia turvallisuusnormeja. Kyseinen lentoliikenteen harjoittaja olisi asetettava täydelliseen toimintakieltoon ja sisällytettävä liitteeseen A.
(17)
On olemassa todennettua näyttöä Ukrainassa lentotoimintalupansa saaneen Ukrainian Mediterranean Airlines -yhtiön vakavista turvallisuuspuutteista. Puutteet on todettu Ranskan, Saksan, Italian, Romanian, Espanjan ja Turkin suorittamissa SAFA-ohjelmaan kuuluvissa asematasotarkastuksissa (5). Näiden tarkastustulosten toistuminen viittaa järjestelmällisiin turvallisuuspuutteisiin.
(18)
Saksa ja Italia ovat ilmoittaneet komissiolle, että ne ovat yhteiset perusteet huomioon ottaen asettaneet Ukrainian Mediterranean Airlinesin koko lentokaluston välittömään toimintakieltoon 23 päivänä heinäkuuta (Saksa) ja 13 päivänä heinäkuuta (Italia) asetuksen (EY) N:o 2111/2005 6 artiklan 1 kohdan nojalla.
(19)
Lisäksi Saksa ja Italia ovat toimittaneet komissiolle 26 päivänä heinäkuuta pyynnön saattaa yhteisön luettelo ajan tasalle asetuksen (EY) N:o 2111/2005 4 artiklan 2 kohdan mukaisesti ja kuten asetuksen (EY) N:o 473/2006 6 artiklassa säädetään, jotta Ukrainian Mediterranean Airlinesin koko lentokalusto voitaisiin asettaa toimintakieltoon Euroopan yhteisössä.
(20)
Jatkuvien turvallisuuspuutteiden perusteella on katsottava, että Ukrainian Mediterranean Airlines ja Ukrainan toimivaltaiset viranomaiset ovat osoittaneet kyvyttömyyttä korjata Saksan ja Italian osoittamat turvallisuuspuutteet asianmukaisesti. Lentoliikenteen harjoittaja toimitti alustavan korjaussuunnitelman 6 päivänä elokuuta ja tarkistetun korjaussuunnitelman 22 päivänä elokuuta, mutta suunnitelman toteuttamisesta ei ole toimitettu mitään näyttöä. Lisäksi Ukrainan toimivaltaiset viranomaiset totesivat, ettei suunnitelmassa oteta huomioon vakavia turvallisuuspuutteita, jotka todettiin heinäkuussa 2007 tehdyssä tarkastuksessa.
(21)
Lentoliikenteen harjoittajan perusteellisen arvioinnin jälkeen Ukrainan toimivaltaiset viranomaiset totesivat, ettei lentoliikenteen harjoittajaa pidetty turvallisena eikä se noudattanut kansallisia (teknisiä ja toiminnallisia) lentoturvallisuusnormeja, ja ilmoittivat komissiolle aikomuksestaan peruuttaa kyseisen lentoliikenteen harjoittajan lentotoimintalupa. Tätä toimenpidettä ei ole kuitenkaan tosiasiallisesti toteutettu.
(22)
Yhteisten perusteiden nojalla on katsottava, että Ukrainian Mediterranean Airlines ei täytä asianmukaisia turvallisuusnormeja. Kyseinen lentoliikenteen harjoittaja olisi asetettava täydelliseen toimintakieltoon ja sisällytettävä liitteeseen A. Komissio ottaa huomioon Ukrainian Mediterranean Airlinesin ehdottamat korjaavat toimenpiteet. Suunnitelman toteuttamista ja lentoliikenteen harjoittajan kehitystä olisi tarkasteltava lentoturvallisuuskomitean seuraavassa kokouksessa,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 474/2006 seuraavasti:
1)
Korvataan liite A tämän asetuksen liitteellä A.
2)
Korvataan liite B tämän asetuksen liitteellä B.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä syyskuuta 2007.

Labels: 8
11